Document ID: 32007R0415

KOMISSION ASETUS (EY) N:o 415/2007,
annettu 13 päivänä maaliskuuta 2007,
yhdenmukaistetuista jokitiedotuspalveluista (RIS) Euroopan yhteisön sisävesillä annetun Euroopan parlamentin ja neuvoston direktiivin 2005/44/EY 5 artiklassa tarkoitetuista alusten paikannus- ja seurantajärjestelmiä koskevista teknisistä eritelmistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhdenmukaistetuista jokitiedotuspalveluista (RIS) Euroopan yhteisön sisävesillä 7 päivänä syyskuuta 2005 annetun Euroopan parlamentin ja neuvoston direktiivin 2005/44/EY (1) ja erityisesti sen 5 artiklan,
sekä katsoo seuraavaa:
(1)
Jokitiedotuspalveluja (RIS) on direktiivin 2005/44/EY 1 artiklan 2 kohdan mukaan kehitettävä ja pantava täytäntöön yhdenmukaisella, yhteentoimivalla ja avoimella tavalla.
(2)
Direktiivin 2005/44/EY 5 artiklan mukaan on laadittava alusten paikannus- ja seurantajärjestelmiä koskevat tekniset eritelmät.
(3)
Alusten paikannus- ja seurantajärjestelmiä koskevien teknisten eritelmien on perustuttava direktiivin liitteessä II esitettyihin teknisiin periaatteisiin.
(4)
Direktiivin 1 artiklan 2 kohdan mukaan teknisissä eritelmissä on otettava huomioon asianomaisten kansainvälisten järjestöjen tekemä työ. Lisäksi on varmistettava johdonmukaisuus muiden liikennemuotojen hallintapalvelujen, erityisesti meriliikenteen hallinnan ja tiedotuspalvelujen kanssa.
(5)
Teknisissä eritelmissä on myös otettava huomioon alusten paikannus- ja seurantajärjestelmiä käsittelevän asiantuntijaryhmän työ. Ryhmä koostuu paikannus- ja seurantajärjestelmien täytäntöönpanosta vastaavien toimivaltaisten viranomaisten edustajista, muita hallintoelimiä edustavista virallisista jäsenistä sekä alaa edustavista tarkkailijoista.
(6)
Tekniset eritelmät, joita tämä asetus koskee, ovat tekniikan viimeisimmän kehityksen mukaiset. Direktiivin 2005/44/EY soveltamisesta saadut kokemukset sekä tekniikan tuleva kehitys voivat edellyttää teknisten eritelmien muuttamista direktiivin 2005/44/EY 5 artiklan 2 kohdan mukaisesti. Teknisten eritelmien muutoksissa on otettava huomioon alusten paikannus- ja seurantajärjestelmiä käsittelevän asiantuntijaryhmän työ.
(7)
Direktiivin 2005/44/EY 11 artiklassa tarkoitettu komitea on tarkastellut teknisten eritelmien luonnosta.
(8)
Tässä asetuksessa säädetyt toimenpiteet ovat direktiivin 2005/44/EY 11 artiklassa tarkoitetun komitean lausunnon mukaiset,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan alusten paikannus- ja seurantajärjestelmiä koskevat tekniset eritelmät. Tekniset eritelmät ovat tämän asetuksen liitteessä.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä maaliskuuta 2007.

Labels: 7
12
8
3